## Labora manté reunions amb els sectors del moble i el metall per a treballar en la reconstrucció de les zones afectades per la riuada

*** Antonio Galvañ incidix en el fet que es necessita personal qualificat en els sectors de la fusta, moble, metall i construcció per a treballar en les zones damnificades
* Labora oferirà ajudes a les persones autònomes afectades per les inundacions**

El secretari autonòmic d’Ocupació, Antonio Galvañ, ha mantingut reunions amb els representants dels sectors de la fusta, el moble (Fevama i Aidime) i el metall (FEMEVAL) amb l’objectiu de treballar en propostes per a la reconstrucció de les zones afectades per la riuada.

Galvañ ha incidit en el fet que en les labors de reconstrucció dels municipis afectats es necessitarà personal qualificat de la fusta, el moble, el metall i la construcció. En este sentit, ha avançat que Labora “posarà en marxa accions formatives en estes matèries perquè les persones desocupades puguen instruir-se en estes professions que seran una veta de mercat imminent”.

Així mateix, el secretari autonòmic d’Ocupació ha anunciat que Labora aprovarà, en un breu espai de temps, un decret d’ajudes que beneficiarà les persones autònomes que han sigut afectades per la riuada.

Galvañ ha detallat que seran 31.000 els possibles beneficiaris i ha avançat que la primera de les subvencions preveu ajudes directes als negocis de la zona afectada per la riuada. A més, segons ha comentat el director de Labora, s’està treballant en una altra mena d’incentius addicionals, com la quota zero per a autònoms (el primer any), les ajudes directes per a impulsar la recuperació de l’activitat mitjançant inversions relacionades directament amb el seu negoci o el bo relleu generacional per a facilitar la continuïtat de negocis.

El director general de Labora ha explicat que Labora ha concentrat tots els seus esforços a continuar oferint els seus servicis d’orientació per a l’ocupació, busca de treball i formació a la ciutadania i a les empreses afectades per la riuada.

Així, ha destacat que un mes després s’ha restablit l’atenció presencial en tots els Espais Labora afectats per les pluges torrencials amb l’obertura de locals a Chiva i Aldaia.

Així, ha recordat que des del dijous 28 de novembre, les persones usuàries i les empreses a les quals els correspon l’Espai Labora de Chiva poden acudir presencialment al Centre Públic de Formació de Persones Adultes, situada en el carrer Corachán número 31 de la localitat.

Per la seua part, les persones a les quals els correspon l’Espai Labora d’Alaquàs podran acudir presencialment a partir del pròxim dilluns 2 de desembre al Labora Formació d’Aldaia, en el carrer Ricardo Fuster, a on s’ha habilitat un espai en el qual se situarà temporalment les dependències i el personal treballador de l’oficina d’Alaquàs.

Finalment, l’Oficina Mòbil de Labora que s’ha instal·lat en el carrer Joan Giner de Catarroja, estarà operativa per temps indefinit, de manera que la població usuària i les empreses d’eixe Espai Labora podran acudir a este espai provisional a resoldre qualsevol necessitat que puguen tindre.

Les oficines mòbils que estan operatives a Algemesí, Paiporta i Xirivella finalitzaran en els pròxims dies el seu servici, una vegada que es van restablint les línies presencials d’atenció a les persones usuàries del Servici Valencià d’Ocupació i Formació.

A més, els dos autobusos Labora DANA continuaran el seu recorregut per les localitats afectades, prestant servicis d’ajuda i assessorament. Este divendres els autobusos visiten Quart de Poblet i Albalat de la Ribera, mentres que el dissabte es trobaran a Rafal i, de nou, a Quart de Poblet.

No obstant això, Labora té plenament operatius els seus canals d’atenció tant telefònica, a través del telèfon 012 o 963866000, com a telemàtica a través de la web <https://labora.gva.es/va/ciutadania>, l’*app* @GVAPuntLabora, de manera que totes les persones que ho requerisquen poden contactar a través de qualsevol d’estes vies.

Per a facilitar les gestions, durant tot el mes de desembre continuarà activa la renovació automàtica de la demanda d’ocupació per a tots els usuaris que residisquen en la província de València. I qualsevol persona que residisca en un municipi afectat per la riuada pot ser atés en qualsevol Espai Labora de la Comunitat Valenciana sense necessitat de cita prèvia.

Fecha: 29/11/2024